Βασίλης Μπρατσιάκος

Καριέρα Καλαθοσφαιριστή

Ξεκίνησε το μπάσκετ το 1979, σε ηλικία μόλις 9 χρονών στη θρυλική ομάδα μπάσκετ της Χαλκίδας, την Α.Γ.Ε.Χ. Έπαιξε σε όλα τα αγωνιστικά της τμήματα, ενώ το 1984 σε ηλικία μόλις 14 ετών έκανε την πρώτη του εμφάνιση στην αντρική ομάδα της Α.Γ.Ε.Χ. στο, τότε, πρωτάθλημα της Β’ εθνικής. Από την επόμενη χρονιά καθιερώνεται ως  βασικός point guard και οδηγεί τη ομάδα για τα επόμενα 7 έτη. Το 1987 σε ηλικία 17 ετών ξεκινάει την προπονητική του καριέρα – ενώ ήταν εν ενεργεία αθλητής – στα τμήματα υποδομής της Α.Γ.Ε.Χ. Το 1991 μεταγράφεται στο Γυμναστικό Σύλλογο Χαλκίδας, όπου και κλείνει τη καριέρα του ως παίκτης το 1992 σε ηλικία μόλις 22 ετών, αφού τον κέρδισε η μεγάλη του αγάπη η προπονητική.

Καριέρα Προπονητή

Το 1987 ξεκινάει την προπονητική καριέρα του δημιουργώντας  τα τμήματα υποδομής της Α.Γ.Ε. Χαλκίδας, έχοντας ταυτόχρονα και την ευθύνη και του παιδικού της τμήματος. Με τους παίδες της Χαλκίδας κατακτά δύο συνεχόμενα πρωταθλήματα ΕΣΚΑΣΕ,1987-88 και 1988-89, αήττητος. Το 1989 σε ηλικία μόλις 19 ετών η Ε.Ο.Κ. (Ελληνική Ομοσπονδία Καλαθοσφαίρισης) τον καλεί ως προπονητή στο πρώτο τουρνουά Πάσχα που διοργάνωσε με σκοπό την επιλογή των αθλητών που θα απάρτιζαν την, τότε, εθνική Παίδων. Έχει υπό τη καθοδήγησή του παίκτες, οι οποίοι αργότερα θα αφήσουν το στίγμα τους στο Ελληνικό μπάσκετ. Το 1989, αφού εκτίει την στρατιωτική του θητεία, αναλαμβάνει για πρώτη φορά ανδρική ομάδα, αυτή του Φιλαθλητικού Χαλκίδας στην Β’ ΕΣΚΑΣΕ και την επόμενη χρονιά τον Γ.Α.Σ. Στενής στην Α’ ΕΣΚΑΣΕ. 
Σημαντικός σταθμός στο ξεκίνημά του ως προπονητής ανδρικών ομάδων είναι ο Γ.Σ. Ερμής Σχηματαρίου που τον ανεβάζει για πρώτη φορά στην ιστορία της ομάδας το 1993-94 από την Β΄στη Α’ ΕΣΚΑΣΕ με 22 νίκες και μόλις 2 ήττες. Μένει στον Ερμή Σχηματαρίου και την επόμενη χρονιά 1994-95 που τον βρίσκει στην Α’ ΕΣΚΑΣΕ. Ταυτόχρονα κερδίζει με τους παίδες της Α.Γ.Ε. Χαλκίδας άλλο ένα πρωτάθλημα αήττητος.
Το 1995-96 κατακτά το πρωτάθλημα της Β’ ΕΣΚΑΣΕ με τον Γ.Π.Σ. Χαλκίδας αήττητος.
Το 1996-97 είναι assistant coach στη  ανδρική ομάδα της Α.Γ.Ε. Χαλκίδας στη Γ’ εθνική και ταυτόχρονα με το εφηβικό της κατακτά ένα ακόμα πρωτάθλημα ΕΣΚΑΣΕ αήττητος και παίρνει την 5η θέση στο Πανελλήνιο πρωτάθλημα στη Σύρο.
Το 1997-98 τον βρίσκει στην ανδρική ομάδα του Ερμή Σχηματαρίου και την Α΄ΕΣΚΑΣΕ, ενώ το 1998-99 τον βρίσκει στον Γ.Σ. Αυλίδας. 
Το 2000-01 ανεβάζει τον Γ.Σ. Χαλκίδας για πρώτη φορά στην ιστορία του στη Γ’ εθνική με 22 νίκες και μόλις 3 ήττες.
Την επόμενη χρονιά 2001-02 έχοντας τον Γ.Σ. Χαλκίδας στη Γ’ εθνική και έχοντας εξασφαλίσει από πολύ νωρίς την παραμονή της ομάδας στη κατηγορία, φεύγει στο τέλος του πρώτου γύρου, μην έχοντας εισπράξει τα δεδουλευμένα της μέχρι τότε αγωνιστικής χρονιάς.
Το 2002-03 τον βρίσκει στο Γ.Α.Σ. Νέας Αρτάκης στην Α’ ΕΣΚΑΣΕ.
Το 2003-04 κερδίζει το πρωτάθλημα της Β’ ΕΣΚΑΣΕ με τον Σύλλα Αιδηψού, ενώ την επόμενη χρονιά, 2004-05, τον βοηθά να παραμείνει στην κατηγορία, την Α' ΕΣΚΑΣΕ.
Το 2006-07 αναλαμβάνει την ανδρική ομάδα της Έξω Παναγίτσας στην Α’ ΕΣΚΑΣΕ.
Το 2007-08 αναλαμβάνει assistant coach στην ανδρική ομάδα της Α.Γ.Ε. Χαλκίδας στην Α2 εθνική κατηγορία και φεύγει στο τέλος του πρώτου γύρου όντας απλήρωτος.
Το 2008-09 ανεβάζει την Έξω Παναγίτσα στη Γ’ εθνική κατηγορία – για πρώτη φορά στην ιστορία της – αήττητος.
Το 2009-10 πηγαίνει στους Αχαρνής Λ.Φ.Μ. όπου κι εκεί κερδίζει με την ομάδα την άνοδο από τη Γ’ ΕΣΚΑ στη Β’ ΕΣΚΑ.
Το 2011-12 γυρίζει στην Έξω Παναγίτσα – που έχει πέσει στην Α’ ΕΣΚΑΣΕ – και την ξανανεβάζει στη Γ’ εθνική, πάλι αήττητος.
Το 2012-13 αναλαμβάνει τον Γ.Σ. Κύμης στην Α’ ΕΣΚΑΣΕ και τον ανεβάζει στη Γ’ εθνική για πρώτη φορά στην ιστορία του, αήττητο.
Το 2013-14 παραμένει στο τιμόνι του Γ.Σ.Κύμης και κατακτά μαζί του το πρωτάθλημα της Γ’ εθνικής με 19 νίκες και μόλις 1 ήττα.
Το 2014-15 για τρίτη συνεχόμενη χρονιά στο τιμόνι του Γ.Σ. Κύμης κατακτά το πρωτάθλημα της Β’ εθνικής με 24 νίκες και μόλις 2 ήττες.
Το 2015-16 στην τέταρτη πλέον θητεία του στον Γ.Σ. Κύμης στέφεται για μία ακόμη φορά πρωταθλητής περνώντας από την Α2 με 23 νίκες και 5 ήττες. 
Το έτος 2016-17 ηγείται και πάλι της προσπάθειας της Κ.Α.Ε. Γ.Σ. ΚΥΜΗΣ στην Basket League και καταφέρνει να κρατήσει την ομάδα στην κατηγορία. Μετά την λήξη της περιόδου ολοκληρώνεται η συνεργασία του με την Κ.Α.Ε. Γ.Σ. ΚΥΜΗΣ.
Την φετινή περίοδο 2017-18 έχει αναλάβει την τεχνική ηγεσία της ομάδας που ίδρυσε το 2012, την Χαλκίδα Basket Academy, που αγωνίζεται στην Β’ ΕΣΚΑΣΕ.

Διακρίσεις

Eurobasket.com Προπονητής της χρονιάς για τη Β’ εθνική το 2015
Eurobasket.com Προπονητής της χρονιάς για την Α2 εθνική το 2016